《已亥年郡中夏旱徧祷群望喜有甘泽之应》
宋代·杨亿

旱魃偏为虐，陽烏益以骄。
何曾柱礎润，唯恐土山焦。
请祷弥增洁，阴灵亦孔昭。
云兴不待族，风细欲鸣条。
隐辚雷车转，霏微雨足飘。
层阴低匝野，鸿霈近连宵。
庭树含佳色，村田长善苗。
藓痕缘屋壁，泉脈吐山椒。
辙鲋那忧涸，园蔬岂待浇。
官渠逗水急，客路裛尘销。
掾吏阶前贺，耕夫垅上谣。
秋成知有幸，岁欲近玄枵。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。